ท็อปนิวส์

ท็อปนิวส์ () เป็นสถานีโทรทัศน์ผ่านดาวเทียม เคเบิลทีวี และสำนักข่าวผ่านสื่อทุกช่องทางในประเทศไทย ดำเนินการโดย บริษัท ท็อปนิวส์ ดิจิตัล มีเดีย จำกัด ซึ่งก่อตั้งโดยสนธิญาณ ชื่นฤทัยในธรรม และประกอบด้วยนักข่าวหลายคนที่ลาออกจากเนชั่นทีวีเมื่อเดือนพฤศจิกายน พ.ศ. 2563 ทางช่องมักถูกโจมตีด้านการนำเสนอข่าวสาร แต่ทางช่องยืนยันว่าเสนอความจริงในทุกด้านที่จะ "นำไปสู่การปกป้อง 3 สถาบันหลักของประเทศ"

ท็อปนิวส์ก่อตั้งในชื่อ ท็อปทีวี เมื่อเดือนธันวาคม พ.ศ. 2563 ก่อนจะเปลี่ยนมาใช้ชื่อปัจจุบันหลังเข้าสู่ พ.ศ. 2564 ระหว่างนี้พวกเขาเจรจากับสถานีโทรทัศน์ภาคพื้นดินระบบดิจิทัลหลากหลายช่องแต่ไม่สำเร็จ จึงเปิดตัวเป็นสถานีโทรทัศน์ผ่านดาวเทียมในกลางเดือนมกราคม และเริ่มออกอากาศครั้งแรกเมื่อวันที่ 1 กุมภาพันธ์ ออกอากาศโดยการเชื่อมสัญญาณที่เช่าจากช่องทีวีดี 10 ของทีวีไดเร็ค ในกล่องรับสัญญาณพีเอสไอ ช่องหมายเลข 77 เป็นหลัก และออกอากาศคู่ขนานในสื่อสังคมอีกจำนวนหนึ่ง ต่อมาท็อปนิวส์ได้ทำการเปลี่ยนหมายเลขเป็น 210

และในเดือนกันยายน พ.ศ. 2566 เจเคเอ็นได้ทำข้อตกลงในการผลิตรายการข่าวร่วมกันระหว่างเจเคเอ็น 18 กับท็อปนิวส์ เพื่อให้ท็อปนิวส์ย้ายการออกอากาศรายการทั้งหมดไปอยู่ที่ช่องเจเคเอ็น 18 ก่อนหน้านี้ท็อปนิวส์ตัดสินใจยุติการออกอากาศในระบบดาวเทียมและเคเบิ้ลทีวี ที่เช่าสัญญาณช่อง ทีวีดี 10 ในสิ้นเดือนกันยายน พ.ศ. 2566 ตอนนี้ยังมีการออกอากาศต่อไปตามปกติ แต่จะเป็นการออกอากาศรายการแนะนำสินค้า และรายการข่าวของท็อปนิวส์(รีรัน)แทน

 ประวัติ 
 ออกจากเนชั่น 
ในการประท้วงขับไล่รัฐบาลพลเอก ประยุทธ์ จันทร์โอชา เมื่อเดือนสิงหาคม พ.ศ. 2563 พบผู้สื่อข่าวของเนชั่นทีวีปกปิดสังกัดและแอบอ้างช่องอื่นในการสัมภาษณ์ผู้ชุมนุม ซึ่งเนชั่นยอมรับว่าเป็นความจริงเนื่องจากถูกกดดันในการทำหน้าที่ในฐานะสื่อที่ถูกผู้ชุมนุมมองว่าลำเอียงอย่างสุดโต่ง จากการนำเสนอข่าวสารเพื่อด้อยค่ากลุ่มผู้ชุมนุมของบุคลากรกลุ่มหนึ่งในเนชั่นทีวี จึงเกิดการดำเนินกิจกรรมของผู้บริโภคเป็นกระแสในทวิตเตอร์ด้วยแฮชแท็ก #แบนสปอนเซอร์เนชั่น เพื่อตัดรายได้และกดดันให้เนชั่นเปลี่ยนแปลงแนวทางการนำเสนอข่าว จึงเริ่มมีผู้สนับสนุนถอนออกจากเนชั่นไป ส่งผลกระทบต่อการหารายได้ของเครือเนชั่นอย่างมาก

จากผลดังกล่าวส่งผลให้เครือเนชั่นต้องปฏิรูปองค์กรในช่วงเดือนพฤศจิกายน เพื่อป้องกันการดำเนินกิจกรรมของผู้บริโภคในอนาคต โดยเริ่มจากการแต่งตั้ง อดิศักดิ์ ลิมปรุ่งพัฒนกิจ ซึ่งมีอุดมการณ์ทางการเมืองที่ขัดแย้งกับบุคลากรกลุ่มหนึ่ง มาเป็นผู้อำนวยการใหญ่ของเนชั่นทีวี ทำให้กลุ่มบุคลากรดังกล่าวลาออกจากเครือเนชั่นไป โดยเริ่มจากสนธิญาณ ที่ไปเคลื่อนไหวในสถาบันทิศทางไทยที่ตนก่อตั้งก่อนหน้านี้ ตามด้วยฉัตรชัย ภู่โคกหวาย กรรมการผู้จัดการของเนชั่น บรอดแคสติ้ง คอร์ปอเรชั่น (บริษัทในเครือเนชั่น), สันติสุข มะโรงศรี, อัญชะลี ไพรีรัก, สถาพร เกื้อสกุล, อุบลรัตน์ เถาว์น้อย, วรเทพ สุวัฒนพิมพ์, ธีระ ธัญไพบูลย์, กนก รัตน์วงศ์สกุล และ ลักขณา รัตน์วงศ์สกุล

มีการคาดการณ์ว่าบุคลากรดังกล่าวจะไปจัดรายการที่ช่องนิว 18 (ปัจจุบันคือเจเคเอ็น 18) และเริ่มงานในวันที่ 1 ธันวาคม แต่สุดท้ายผังรายการของนิว 18 ในช่วงเดือนธันวาคม พ.ศ. 2563 ก็ยังคงเป็นรูปแบบเดิม ต่อมากนกชี้แจงว่าวันดังกล่าวกลุ่มของตนยังไม่ได้เริ่มงาน และสันติสุขได้ชี้แจงเพิ่มว่าไม่ได้เจรจากับช่องนิวส์วันตามข่าวลืออีกข่าวหนึ่ง แต่มีการเจรจากับสถานีโทรทัศน์ 4 ช่อง และมีกระแสข่าวอีกว่ากลุ่มดังกล่าวจะไปร่วมงานที่ช่อง 9 เอ็มคอตเอชดี ตามคำชวนของบุคคลภายในรัฐบาล ทำให้สหภาพแรงงานรัฐวิสาหกิจของ บมจ.อสมท เตรียมคัดค้าน แต่อัญชะลีปฏิเสธข่าวลือดังกล่าว

ต่อมาเมื่อวันที่ 4 ธันวาคม กลุ่มดังกล่าวประกาศว่าได้สถานีโทรทัศน์เรียบร้อยแล้ว และให้รอฟังสนธิญาณแถลง โดยในวันที่ 8 ธันวาคม มีข่าวว่าผู้บริหารช่องนิว 18 ได้ขายใบอนุญาตให้กลุ่มดังกล่าวไปบริหาร และสั่งซื้อโฆษณาจากบริษัทที่มีชื่อเสียงประมาณ 6-7 บริษัท ซึ่งจะทำรายได้รวมกว่า 800 ล้านบาท และเชื่อว่าจะไม่ได้รับผลกระทบจากการดำเนินกิจกรรมของผู้บริโภค โดยเริ่มบริหารในวันที่ 21 ธันวาคม แต่เสริมสุข กษิติประดิษฐ์ บรรณาธิการบริหารข่าวของนิว 18 ในขณะนั้นปฏิเสธ เช่นเดียวกับอัญชะลีที่ต่อมาเลื่อนการเปิดตัวทีมข่าวของตนไปเป็นช่วงเดือนมกราคม พ.ศ. 2564

 ท็อปทีวี 
วันที่ 16 ธันวาคม พ.ศ. 2563 สนธิญาณกล่าวว่า ในเดือนมกราคม พ.ศ. 2564 จะเปิดตัวทีมงานฝ่ายข่าวของตนในนาม ท็อปทีวี () โดยระหว่างนี้ได้เปิดเพจเฟซบุ๊ก Top News Live ไปก่อน และจดทะเบียนจัดตั้ง บริษัท ท็อปนิวส์ ดิจิตัล มีเดีย จำกัด เมื่อวันที่ 18 ธันวาคม พ.ศ. 2563 ด้วยทุนจดทะเบียน 1,000,000 บาท เพื่อประกอบกิจการของทีมข่าวท็อปทีวี โดยมีสนธิญาณ, ฉัตรชัย และลักขณา เป็นกรรมการ ทั้งนี้ วอยซ์ทีวีได้มีบทวิเคราะห์ออกมาว่า "TOP" ในที่นี้มาจากชื่อเล่นของบุคลากรในทีมข่าว 3 คน คือ T มาจาก "ต้อย" (สนธิญาณ), O มาจาก "อุ๋ย" (ฉัตรชัย) และ P มาจาก "ปอง" (อัญชะลี) อย่างไรก็ตาม ท็อปทีวีเองก็ได้นิยามคำว่า TOP ว่ามาจากสโลแกนของตนคือ "The Truth of Power" ซึ่งแปลว่า "ความจริงของพลัง"

 ท็อปนิวส์ 
ต่อมาเมื่อเข้าสู่ปี พ.ศ. 2564 ท็อปทีวีได้เปลี่ยนชื่อมาเป็นชื่อปัจจุบันคือ ท็อปนิวส์ () และเปิดรับสมัครงาน 74 ตำแหน่งเมื่อวันที่ 9 มกราคม จากนั้นเมื่อวันที่ 11 มกราคม วุฒินันท์ นาฮิม ได้ลาออกจากเนชั่นทีวีมาร่วมงานกับกนกที่ท็อปนิวส์ และในวันเดียวกันมีข่าวอีกว่า พีพีทีวี จะดึงกลุ่มท็อปนิวส์มาเช่าเวลาผลิตข่าว ส่งผลให้ฝ่ายข่าวเดิมซึ่งนำโดยเสถียร วิริยะพรรณพงศา ผู้ช่วยกรรมการผู้อำนวยการใหญ่ฝ่ายข่าวของช่องไม่พอใจ โดยหากกลุ่มท็อปนิวส์เข้ามาจริง ฝ่ายข่าวส่วนหนึ่งรวมถึงเสถียรเองจะลาออกกลับไปร่วมงานกับเนชั่นทีวี และกรุณา บัวคำศรี ผู้ประกาศข่าวคนสำคัญของพีพีทีวีได้เข้าไปเจรจากับผู้บริหารด้วยตัวเองว่าไม่ต้องการให้กลุ่มดังกล่าวเข้ามาผลิตรายการข่าวแต่ไม่สำเร็จ แต่รุ่งขึ้นคือวันที่ 12 มกราคม วรเทพได้ปฏิเสธในรายการโทรทัศน์ของช่องสุวรรณภูมิ ขณะให้สัมภาษณ์กับอัญชลีพร กุสุมภ์ ที่โทรศัพท์เข้ามา โดยกล่าวว่า ข่าวที่ออกมาข้างต้นเป็นข่าวมั่วทั้งหมด เช่นเดียวกับอัญชะลีที่โพสต์เฟซบุ๊กมีใจความว่า "จบช่องสิบแปดไม่มีช่องสามสิบหก" เป็นเชิงปฏิเสธข่าวข้างต้นเช่นกัน และให้รอติดตามในวันที่ 1 กุมภาพันธ์ ในช่องทางใหม่

วันที่ 13 มกราคม พ.ศ. 2564 สนธิญาณประกาศเปิดตัว สถานีโทรทัศน์ท็อปนิวส์ อย่างเป็นทางการ โดยยึดมั่นในการนำเสนอความจริงเพื่อปกป้อง 3 สถาบันหลักของประเทศ และกำหนดเริ่มออกอากาศตั้งแต่วันที่ 1 กุมภาพันธ์ ต่อมาสันติสุขได้เปิดเผยช่องทางการออกอากาศว่า ท็อปนิวส์จะออกอากาศในระบบโทรทัศน์ผ่านดาวเทียม โทรทัศน์ผ่านสายเคเบิล ทางช่องหมายเลข 77 และสื่อสังคมออนไลน์ที่ประชาชนให้ความนิยมอีกจำนวนหนึ่ง ทั้งนี้ อมร แต้อุดมกุล, ศิรวิฑย์ ชัยเกษม และตะวันรุ่ง เตี๋ยประดิษฐ์ ก็ได้ลาออกจากช่องนิว 18 เพื่อมาร่วมงานที่ท็อปนิวส์ด้วย

วันที่ 28 มกราคม พ.ศ. 2564 มีกระแสข่าวอีกว่า ช่อง 9 เอ็มคอตเอชดี จะดึงสัญญาณรายการ "เล่าข่าวข้น" ของธีระและกนกจากท็อปนิวส์ มาออกอากาศคู่ขนานตั้งแต่วันที่ 15 กุมภาพันธ์ ทำให้สหภาพแรงงานรัฐวิสาหกิจของ บมจ.อสมท ประกาศว่าจะคัดค้านอีกครั้ง แต่อัญชะลีและกนกเองปฏิเสธทั้งคู่

วันที่ 21 มกราคม พ.ศ. 2564 ผู้บริหารและพนักงานของท็อปนิวส์ได้จัดพิธีบวงสรวงสิ่งศักดิ์สิทธิ์ที่อาคารปฏิบัติการชั่วคราวของช่องท็อปนิวส์ บริเวณถนนวัชรพล แขวงท่าแร้ง เขตบางเขน กรุงเทพมหานคร ซึ่งทีวีไดเร็คให้เช่า จากนั้นผู้บริหารได้ให้โอวาทแก่พนักงานของช่องก่อนเริ่มดำเนินการออกอากาศสถานีข่าว

วันที่ 1 กุมภาพันธ์ พ.ศ. 2564 เวลา 00:01 น. สถานีโทรทัศน์ท็อปนิวส์ เปิดสถานีอย่างเป็นทางการ โดยส่งสัญญาณภาพความละเอียดสูง ในรูปแบบสตรีมมิ่งออนไลน์ ขึ้นสู่ดาวเทียมไทยคม 6 เพื่อเผยแพร่ในรูปแบบความละเอียดมาตรฐานทางช่องทีวีดี 10 (TVD 10) ซึ่งออกอากาศผ่านทีวีดาวเทียมและเคเบิลทีวีทางช่องหมายเลข 77 ของบริษัท เอบีพีโอ จำกัด ในเครือทีวีไดเร็ค ที่ท็อปนิวส์เช่าสัญญาณอีกต่อหนึ่ง และทางเว็บไซต์หลักของช่อง รวมทั้งเฟซบุ๊กและยูทูบในทุกรายการ และได้เริ่มออกอากาศตามผังรายการที่วางไว้ โดยมีเอกชัย ชัยเชิดชูกิจ เป็นผู้อำนวยการสถานี นอกจากนั้น รายการ "เช้าข่าวเข้ม" ได้มีการถ่ายทอดเสียงผ่านสถานีวิทยุกรมการพลังงานทหาร เอฟเอ็ม 90.5 เมกะเฮิรตซ์ โดยการออกอากาศเสียงในรูปแบบคู่ขนาน

ในวันเปิดสถานี มีผู้รับชมรายการแรกของท็อปนิวส์เฉพาะการออกอากาศสดในทุกช่องทางสื่อสังคมรวมมากกว่า 10,000 คน และตั้งแต่เริ่มเปิดสถานี สามารถทำเรตติ้งได้เป็นอันดับที่ 2 ของกลุ่มสถานีโทรทัศน์ผ่านดาวเทียมประเภท Non Must-Carry รองจากช่องบูมเมอแรง และยังเป็นอันดับที่ 1 ในหมวดข่าวสารและสาระในบางเดือนอีกด้วย

สำหรับชื่อสถานีโทรทัศน์ ในช่วงวันที่ 1 กุมภาพันธ์ - 10 มีนาคม พ.ศ. 2564 ยังคงใช้ชื่อช่องว่า "ทีวีดี 10" ควบคู่กับชื่อ "ท็อปนิวส์" และมีการแสดง 2 โลโก้ควบคู่กัน โดยถัดจากโลโก้ของท็อปนิวส์ทางด้านซ้ายเป็นโลโก้ของช่องทีวีดี 10 โดยเริ่มใช้ตั้งแต่วันที่ 1 กุมภาพันธ์ เวลา 17:09 น. ในรายการผ่าประเด็นร้อน จนกระทั่งในวันที่ 10 มีนาคม ผู้บริหารสถานีโทรทัศน์ท็อปนิวส์ ได้ทำเรื่องไปยังคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพื่อขออนุญาตในการใช้ชื่อช่องเป็น "ท็อปนิวส์" เพียงชื่อเดียว ซึ่ง กสทช. มีมติอนุญาตในการประชุมครั้งที่ 5/2564 ในวันเดียวกัน ท็อปนิวส์จึงนำโลโก้ทีวีดี 10 ออกจากหน้าจอไปเมื่อวันที่ 19 มีนาคม เวลา 17:27 น. ซึ่งช่วงเวลาดังกล่าวกำลังออกอากาศในรายการผ่าประเด็นร้อน (รายการสด) 

วันที่ 18 พฤษภาคม พ.ศ. 2564 รายการ "ลายกนก ยกสยาม" ซึ่งมีกนกเป็นพิธีกรหลัก ได้รับงบประมาณจากกองทุนพัฒนาสื่อปลอดภัยและสร้างสรรค์ในการทำรายการเพิ่มจำนวน 4.8 ล้านบาท

วันที่ 30 กันยายน พ.ศ. 2564 ททบ.5 แถลงข่าวเปิดตัวรายการข่าวใหม่ โดยร่วมมือกับบริษัท กาแล็กซี่ มัลติมีเดีย คอร์ปอเรชั่น จำกัด (Galaxy Multimedia Corporation : GMC) ซึ่งเป็นคนละนิติบุคคลกับท็อปนิวส์ ในการผลิตข่าว และได้ว่าจ้างผู้ประกาศข่าวจากช่องท็อปนิวส์มาเป็นผู้ประกาศข่าวทาง ททบ.5 วันละ 7 ชั่วโมง รวมถึงทำรายการออกอากาศทาง ททบ.5 อีก 3 รายการ เป็นเวลา 1 ปี เริ่มตั้งแต่วันที่ 3 มกราคม พ.ศ. 2565

วันที่ 25 กุมภาพันธ์ พ.ศ. 2565 ท็อปนิวส์ย้ายอาคารปฏิบัติการจากอาคารของทีวีไดเร็ค ย่านวัชรพล ไปยังอาคารใหม่ พื้นที่ 5 ไร่ ภายในหมู่บ้านธนาซิตี้ (ถนนเทพรัตน กิโลเมตรที่ 14) ตำบลบางโฉลง อำเภอบางพลี จังหวัดสมุทรปราการ โดยได้มีเปลี่ยนผ่านด้วยการตัดสัญญาณภาพ (Switch Off) จากอาคารทีวีไดเร็ค เพื่อทำการเปิดสัญญาณ (Switch On) ที่สตูดิโอบางพลี ในคืนวันที่ 26 กุมภาพันธ์ เวลา 00:01 น. (เวลาดังกล่าวอยู่ระหว่างออกอากาศภาพยนตร์ซีรีส์จีน จูเซียน กระบี่เทพสังหาร (The Legend of Chusen) ตามผังรายการปกติของทางสถานีฯ) โดยรายการแรกที่ประเดิมใช้สตูดิโอใหม่คือรายการ "TOP ข่าวเที่ยง เสาร์-อาทิตย์"

วันที่ 28 มีนาคม พ.ศ. 2565 กาแล็กซี่ มัลติมีเดีย คอร์ปอเรชั่น ได้แจ้งขอยกเลิกสัญญาจากการร่วมผลิตข่าวให้กับ ททบ.5 ทั้งหมด และส่งคืนผู้ประกาศข่าวกลับไปให้ทำรายการที่ท็อปนิวส์ตามเดิม โดยจะออกอากาศรายการของตนเป็นวันสุดท้ายในวันที่ 31 มีนาคม พ.ศ. 2565 โดยคาดว่าสาเหตุมาจากการตัดสัญญาณของ ททบ.5 ขณะที่ผู้ประกาศข่าวนำเสนอข่าววิกฤตการณ์รัสเซีย–ยูเครน ในรายการ "เที่ยง ททบ.5" แต่ในวันที่ 31 มีนาคม พ.ศ. 2565 ททบ.5 ได้ออกแถลงการณ์ขออภัยผู้จัดรายการและผู้ชมในความไม่ต่อเนื่องจากการตัดสัญญาณดังกล่าว และจากการตรวจสอบของ ททบ.5 พบว่าเกิดจากความผิดพลาดทางเทคนิคและการสื่อสารของทีมงาน ทั้งนี้ ททบ.5 ได้เปลี่ยนมาเซ็นสัญญาผลิตรายการกับท็อปนิวส์โดยตรง และรายการทั้งหมดที่กาแล็กซี่ มัลติมีเดีย คอร์ปอเรชั่น ผลิตให้กับ ททบ.5 อยู่เดิม ยังคงออกอากาศตามปกติภายใต้สัญญาของท็อปนิวส์ตั้งแต่วันที่ 1 เมษายน พ.ศ. 2565 ทว่าการออกอากาศภายใต้สัญญาดังกล่าวดำเนินการได้เพียง 1 เดือนเท่านั้น กนกก็ประกาศทางเพจเฟซบุ๊กของตนว่าท็อปนิวส์ได้ยุติสัญญากับ ททบ.5 ตั้งแต่วันที่ 1 พฤษภาคม พ.ศ. 2565 เป็นต้นไป ตามข้อตกลงที่ทำไว้กับผู้บริหารของ ททบ.5 โดยสนธิญาณได้ชี้แจงว่าการยกเลิกสัญญาดังกล่าวมาจากการที่ ททบ.5 เป็นสถานีโทรทัศน์ของหน่วยงานของรัฐ ซึ่งมีข้อจำกัดมากมาย โดยเฉพาะการนำเสนอข่าว ทำให้ช่วงหลัง ๆ เนื้อหาที่ท็อปนิวส์นำเสนอทาง ททบ.5 นั้นมีน้ำหนักที่อ่อนลงผิดปกติ โดยท็อปนิวส์จัดรายการสดของตนในช่อง ททบ.5 เป็นวันสุดท้ายเมื่อวันที่ 29 เมษายน พ.ศ. 2565 และรายการสุดท้ายของท็อปนิวส์ที่ออกอากาศใน ททบ.5 คือรายการ "ณ ครับ" เมื่อวันที่ 30 เมษายน พ.ศ. 2565

วันที่ 1 กุมภาพันธ์ พ.ศ. 2566 พลเอก ประยุทธ์ จันทร์โอชา นายกรัฐมนตรีในขณะนั้น ได้เดินทางมาร่วมแสดงความยินดีในโอกาสครบรอบ 2 ปีของท็อปนิวส์ด้วยตนเอง โดยกำหนดการเดิมเขามอบหมายให้สุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงานไปแสดงความยินดีแทนตน

 ผลิตรายการให้เจเคเอ็น 18 

วันที่ 9 กันยายน พ.ศ. 2566 มีกระแสข่าวว่าท็อปนิวส์ได้เจรจากับจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการใหญ่ของเจเคเอ็น โกลบอล กรุ๊ป เพื่อเข้าซื้อกิจการสถานีโทรทัศน์เจเคเอ็น 18 ซึ่งเป็นสถานีโทรทัศน์ช่องเดียวกับที่เคยมีกระแสข่าวว่ากลุ่มบุคลากรของท็อปนิวส์จะย้ายมาทำงานในช่วงปลายปี พ.ศ. 2563 โดยเข้าซื้อกิจการด้วยมูลค่าประมาณ 500,000,000 บาท ซึ่งหากสำเร็จจะใช้ชื่อช่องว่า ท็อปนิวส์ 18 แต่จักรพงษ์ปฏิเสธผ่านการแจ้งข่าวต่อตลาดหลักทรัพย์แห่งประเทศไทยเมื่อวันที่ 11 กันยายน ว่าเป็นการทำข้อตกลงในการผลิตรายการข่าวร่วมกันระหว่างเจเคเอ็น 18 กับท็อปนิวส์เท่านั้น โดยอยู่ระหว่างการจัดสรรผังเวลาการออกอากาศ ทั้งนี้เจเคเอ็นยังเป็นเจ้าของสถานีโทรทัศน์เจเคเอ็น 18 ตามเดิม

หลังจากดำเนินการเสร็จสิ้น ท็อปนิวส์ประกาศยุติการออกอากาศผ่านดาวเทียมและย้ายไปออกอากาศทางทีวีดิจิทัลช่อง 18 ตั้งแต่วันที่ 18 กันยายน และเจเคเอ็น 18 ได้ประกาศเลิกจ้างเจ้าหน้าที่ฝ่ายข่าวทั้งหมด รวมทั้งยุบแผนกข่าวเจเคเอ็นซีเอ็นบีซี เพื่อเคลียร์ช่วงเวลาข่าวให้กับท็อปนิวส์

ต่อมาเมื่อวันที่ 12 พฤศจิกายน สนธิญาณได้เขียนจดหมายลาออกจากทุกตำแหน่งในท็อปนิวส์ เนื่องจากมีทิศทางการทำธุรกิจที่ขัดแย้งกับผู้บริหาร แต่ยังคงเป็นผู้ถือหุ้นของท็อปนิวส์อยู่ โดยมีผลในวันที่ 15 พฤศจิกายน

อย่างไรก็ตาม เมื่อวันที่ 18 มิถุนายน พ.ศ. 2568 ฉัตรชัย ภู่โคกหวาย ประธานเจ้าหน้าที่บริหารของท็อปนิวส์ ได้ระบุว่า ท็อปนิวส์ได้ยุติความร่วมมือในการผลิตรายการทางช่องเจเคเอ็น 18 กับเจเคเอ็น โกลบอล กรุ๊ป และกลับไปออกอากาศทางโทรทัศน์ผ่านดาวเทียมช่อง 77 ตั้งแต่วันที่ 1 กรกฎาคมเป็นต้นไป ตามที่ผู้บริหารพิจารณา เนื่องจากไม่สามารถยอมรับเงื่อนไขใหม่ของเจเคเอ็นได้ และเพื่อลดพื้นที่โฆษณาลง รวมทั้งเพื่อปรับตัวให้เข้ากับกระบวนทัศน์สื่อและพฤติกรรมของผู้รับชมข่าวสาร

 ผู้ประกาศข่าวและผู้รายงานข่าว 

 กนก รัตน์วงศ์สกุล
 ธีระ ธัญไพบูลย์
 สันติสุข มะโรงศรี
 อุบลรัตน์ เถาว์น้อย
 สถาพร เกื้อสกุล
 นิธิตรา เชาว์พยัคฆ์
 วรเทพ สุวัฒนพิมพ์
 รุ่งราตรี สุหงษา
 อุดร แสงอรุณ
 ณรงค สุทธิรักษ์
 วุฒินันท์ นาฮิม
 ชนุตรา เพชรมูล
 ศิรวิฑย์ ชัยเกษม
 ศิศศิญา วิสุทธิปราณี
 สำราญ รอดเพชร
 อารยา สาริกะกูติ
 จารุณี เดส์แน็ช
 อรรทิตย์ฌาน คูหาเรืองรอง
 ชวิศร์ ชูประทุม
 สายัณห์ กรมสาคร
 ชยธร ธนวรเจต
 เสรี วงษ์มณฑา
 วิทเยนทร์ มุตตามระ
 เถกิง สมทรัพย์
 บัวขาว บัญชาเมฆ
 นราวิชญ์ จิตรบรรจง
 ปรมินทร์ นิลพันธุ์
 อมร แต้อุดมกุล
 จักรภพ เพ็ญแข

 รายการออกอากาศ 
 รายการข่าวประจำวัน 
 รายการข่าว  ผู้ประกาศข่าว ข่าวมีคมวันจันทร์ – วันศุกร์เวลา 06:10 – 08:20 น. สันติสุข มะโรงศรีรุ่งราตรี สุหงษาพรสวรรค์ จารุพันธ์ เช้าข่าวเข้มวันจันทร์ – วันศุกร์เวลา 08:20 – 10:10 น. กนก รัตน์วงศ์สกุลธีระ ธัญไพบูลย์ เจาะข่าวในกระแสวันจันทร์ – วันศุกร์เวลา 10:10 – 10:50 น. พรสวรรค์ จารุพันธ์ศิรวิฑย์ ชัยเกษม สดจากสนามข่าววันจันทร์ – วันศุกร์เวลา 10:50 – 10:55 น.เวลา 14:45 – 14:50 น.เวลา 15:45 – 16:00 น. ทีมผู้สื่อข่าว TOP News จับตาประเทศไทยวันจันทร์ – วันศุกร์เวลา 10:55 – 12:00 น. สำราญ รอดเพชรอุบลรัตน์ เถาว์น้อย TOP ข่าวเที่ยงวันจันทร์ – วันศุกร์เวลา 12:00 – 14:45 น. สถาพร เกื้อสกุลนิธิตรา เชาว์พยัคฆ์ณรงค สุทธิรักษ์ (ลึกจริงเศรษฐกิจ TOP Biz Insight) เรื่องนี้ต้องเคลียร์วันจันทร์ – วันศุกร์เวลา 14:50 – 15:45 น. วรเทพ สุวัฒนพิมพ์ เจาะสนามเลือกตั้ง 69วันจันทร์ – วันศุกร์เวลา 16:00 – 17:00 น. อุดร แสงอรุณสำราญ รอดเพชรข่าวเป็นข่าววันจันทร์ – วันศุกร์เวลา 17:20 – 19:15 น. สันติสุข มะโรงศรีอุบลรัตน์ เถาว์น้อย เล่าข่าวข้นวันจันทร์ – วันศุกร์เวลา 19:25 – 21:30 น. กนก รัตน์วงศ์สกุลธีระ ธัญไพบูลย์ ข่าวในพระราชสำนักวันจันทร์ – วันศุกร์เวลา 20:00 – 20:15 น.วันเสาร์ – วันอาทิตย์เวลา 20:00 – 20:10 น. ดึงสัญญาณจากช่อง 9 เอ็มคอตเอชดี  World Focusวันเสาร์ – วันอาทิตย์เวลา 14:00 – 14:20 น.เวลา 21:10 – 21:30 น. สถาพร เกื้อสกุล TOP News Talkวันเสาร์ – วันอาทิตย์เวลา 11:00 – 12:00 น. วรเทพ สุวัฒนพิมพ์ TOP ข่าวเที่ยง เสาร์–อาทิตย์วันเสาร์ – วันอาทิตย์เวลา 12:00 – 14:00 น. วุฒินันท์ นาฮิมศิรวิฑย์ ชัยเกษม ผ่าประเด็นโลก สุดสัปดาห์วันเสาร์เวลา 17:30 – 18:00 น. สถาพร เกื้อสกุล เล่าข่าวข้น เสาร์–อาทิตย์วันเสาร์ – วันอาทิตย์เวลา 18:00 – 20:00 น. ศิรวิฑย์ ชัยเกษมวุฒินันท์ นาฮิม ถอดรหัสการเมืองวันอาทิตย์เวลา 17:00 – 17:30 น. อุบลรัตน์ เถาว์น้อย รู้ทันคดีโกงวันอาทิตย์เวลา 17:30 – 18:00 น. สันติสุข มะโรงศรี

หมายเหตุ ตัวเอียง หมายถึง รายการที่ออกอากาศคู่ขนานทางสถานีวิทยุกรมการพลังงานทหาร เอฟเอ็ม 90.5 เมกะเฮิรตซ์

 รายการซอฟต์นิวส์, วาไรตี้ และปกิณกะ 
 รายการ  พิธีกร TOP Health Story สุขภาพแบบท็อปๆวันจันทร์ – วันศุกร์เวลา 17:00 – 17:20 น. อารยา สาริกะภูติจารุณี เดส์แน็ช Follow Me ถ้าชอบก็ตามมาวันเสาร์เวลา 07:30 – 08:10 น. บัวขาว บัญชาเมฆนราวิชญ์ จิตรบรรจง เรื่องดีทั่วไทยวันเสาร์ – วันอาทิตย์เวลา 08:10 – 09:10 น. วุฒินันท์ นาฮิมชนุตรา เพชรมูล อยากเล่าให้ฟังวันเสาร์ – วันอาทิตย์เวลา 09:10 – 09:40 น. เสรี วงษ์มณฑาศิรวิฑย์ ชัยเกษม แสงสว่างในหัวใจวันเสาร์ – วันอาทิตย์เวลา 09:40 – 10:10 น. ศิรวิฑย์ ชัยเกษม TOP of the Worldวันเสาร์ – วันอาทิตย์เวลา 10:10 – 10:40 น. เถกิง สมทรัพย์วิทเยนทร์ มุตตามระ วัยรุ่น 90วันเสาร์ – วันอาทิตย์เวลา 10:40 – 11:00 น. ชยธร ธนวรเจตสายัณห์ กรมสาคร TOP People บันทึกคนสำคัญวันเสาร์เวลา 16:40 – 17:30 น. ธีระ ธัญไพบูลย์ ณ ครับวันเสาร์เวลา 20:10 – 21:10 น. กนก รัตน์วงศ์สกุลธีระ ธัญไพบูลย์สันติสุข มะโรงศรี Japan อร่อยสุดๆวันอาทิตย์เวลา 15:40 – 16:10 น. ชิติพัทธ์ กองสว่างนุชธิดา บางท่าไม้ Camp Safari วิถีคนแคมป์วันอาทิตย์เวลา 16:10 – 16:40 น. ปรมินทร์ นิลพันธุ์   ลายกนกยกสยามวันอาทิตย์เวลา 20:10 – 21:10 น. กนก รัตน์วงศ์สกุลอุบลรัตน์ เถาว์น้อยนิธิตรา เชาว์พยัคฆ์รุ่งราตรี สุหงษา

 การ์ตูนอนิเมชั่น 
 ชื่อเรื่อง  วัน-เวลาออกอากาศ สัมมาทิฏฐิ ทะลุมิติมายา วันเสาร์ - อาทิตย์เวลา 15:20 - 15:40 น.

 อ้างอิง 

 แหล่งข้อมูลอื่น 


หมวดหมู่:สถานีโทรทัศน์ในประเทศไทย
หมวดหมู่:ช่องข่าวในประเทศไทย
หมวดหมู่:ผู้ผลิตรายการข่าว

หมวดหมู่:สถานีโทรทัศน์ที่เริ่มออกอากาศในปี พ.ศ. 2564
หมวดหมู่:ก่อตั้งในประเทศไทยในปี พ.ศ. 2564